Els Joves no parem de fer coses! – Esplai Natzaret
Publicat el 10 de Desembre de 2015 per Mag Fistandàntilus	Posted in Activitats a l'Esplai, Activitats a Les CortsEtiquetat joves, ruta
Hola de nou a tothom! Ja fa molts dies que els joves no hi dèiem la nostra per aquí i tenim moltes coses a explicar-vos:
L’últim dissabte d’octubre els joves vam fer el disseny del que serien les butlletes de la panera. Tots vam fer un disseny pel nostre compte i després els vam posar en comú. Van sortir idees molt bones! Per això vam fer un mix-max de totes i va sortir el disseny definitiu:
Mireu que maques! No us descuideu de participar en aquesta causa i comprar-ne una pel modèlic preu de 2€.
La setmana següent, amb la panera ja en marxa (que servirà per recollir diners per la Ruta a Euskadi), ens vam dedicar a fer manualitats per posar-hi dins.
Teníem propostes molt bones a fer, però els resultats en un principi no van ser tant bons com esperàvem, tot i així no ens vam desanimar i van acabar sortint alguns objectes molt xulos!
Tot això, amb altres regals i productes que portarem de casa, serà la nostra panera, que es sortejarà entre les butlletes venudes a la sortida de nadal!
El 14 i el 15 de novembre va ser la excursió de tardor, i com no, els joves no hi vam faltar!
Durant els dos dies vam fer varies activitats, però on ens ho vam passar més bé va ser a l’excursió que vam fer per un camí equipat. Per aquells que no ho sapigueu, un camí equipat és com una via ferrada però més fàcil i sense portar arnés. Diumenge van venir els pares a fer un dinar de germanor, i nosaltres vam aprofitar per vendre les primeres butlletes de la panera!
La setmana següent de l’excursió de tardor ens vam tornar a trobar amb tots els joves de ruta per preparar les etapes.
Partint de la ruta escollida per fer a l’estiu (Bilbao-Irún), vam decidir les etapes que faríem cada dia, on dormir, vam buscar llocs d’interès, punts d’aigua, etc.
Encara queden uns quants mesos, però la ruta ja comença a agafar forma, en tenim moltes ganes!
Per últim, la setmana passada vam participar al Gran Recapte, una campanya de recollida d’aliments bàsics per aconseguir que les persones més necessitades del nostre entorn rebin ajuda alimentària.
Nosaltres estàvem al Mercadona de Travessera de Les Corts, on en total es van recollir 14 banyeres de menjar i durant el nostre torn en vam omplir dues! A tot Catalunya es van recollir 4.000.000 kg, estem molt orgullosos d’haver-ne format part, ens ho vam passar molt bé i esperem poder participar un altre cop l’any vinent!
Això es tot per ara des de joves, no parem eh? Esperem poder-vos seguir explicant tot el que anem fent les properes setmanes, estigueu atents!